Бомбата избухна в „Надежда“, Локото наби ЦСКА | Витоша Нюз
Локомотив (София) поднесе сензацията в 1/16-финалите в турнира за Купата на България. „Червено-черните“ победиха ЦСКА с 2:1 у дома и изхвърлиха актуалния носител на трофея.
Столичните „железничари“ са сред изпадащите във Втора лига („Б“ група), докато ЦСКА уж демонстрира амбиции за атака на шампионската титла. Футболистите на Едуард Йорданеску обаче се издъниха сериозно.
Димитър Георгиев (6) даде аванс на Локо, а в 54-ата минута Руи Педро изравни. Шокът за ЦСКА дойде в 72-та минута, когато Богомил Христов отново даде преднина на домакините. Три минути преди края съдията Ангел Ангелов показа по един червен картон за играчи на двата отбора – Даниел Пеев (Локомотив София) и Рафа Перес (ЦСКА). Футболистите се сблъскаха и едва бяха разтървани, като потърпевши се оказаха Пеев и Перес.
Треньорът на „червените“ Йорданеску направи няколко промени в сравнение с последния мач срещу Черно море за първенство. Началото на двубоя бе кошмарно за ЦСКА. Още в 6-ата минута Локомотив поведе с 1:0. Първо Рафаел Перес подаде лош пас пред наказателното поле, където топката бе пресечена. Последва центриране в полето на ЦСКА, Чорбаджийски не успя да уцели топката и Димитър Георгиев я прати във вратата на Китанов. През цялото първо полувреме „червените“ така и не създадоха нито едно опасно положение.
На полувремето Йорданеску направи две смени и пусна в игра Руи Педро и Милчо Ангелов. Това веднага се отрази и Руи Педро изравни в 54-ата минута. Той пое добре топката на границата на наказателното поле и с удар от там я прати във вратата на Любенов за 1:1. След попадението играта на ЦСКА се преобрази, последваха хубави атаки и домакините се прибраха в половината си. В 63-ата минута Руи Педро и Рафа Перес се разминаха с топката пред голлинията, две минути след това отново Руи Педро имаше възможност. Точно в момента, в който ЦСКА натискаше противника и търсеше обрат, Локомотив София вкара втори гол.
В 72-ата минута Богомил Христов направи резултата 2:1. Първо Владислав Мисяк стреля в гредата след рейд отдясно. Топката се върна в наказателното поле, откъдето Богомил Христов даде аванс на „железничарите“. Вратарят на ЦСКА Георги Китанов позволи топката да мине през ръцете и под плонжа му при положение, че ударът бе изключително лек по земя.
Последва греда на Руи Педро в 75-ата минута. Арсенио Нунеш също стреля силно, но Любенов спаси. В 87-ата минута футболистите на двата отбора се сбиха. В мелето „изгоряха“ Даниел Пеев от Локо и Рафа Перес от ЦСКА с червени картони.
ЛОКО (СФ) – ЦСКА 2:1
1:0 Димитър Георгиев (6), 1:1 Руи Педро (54), 2:1 Богомил Христов (72)
Локомотив София: Александър Любенов, Анестис Хадзилиадис, Емил Виячки, Александър Горанов, Денис Пидев, Георгиос Бузукис, Богомил Христов , Йордан Ризов (90+4 – Вилиян Комитски), Даниел Пеев, Владислав Мисяк (90 – Калоян Бонев), Димитър Георгиев (90 – Калоян Ангелов)
ЦСКА: Георги Китанов, Божидар Чорбаджийски, Рафаел Перес, Лазар Марин (46 – Руи Педро ), Диого Виана, Кристиян Малинов, Вилмар Джордан (46 -Милчо Ангелов), Арсенио Нунеш, Александър Дюлгеров, Рубен Пинто, Александър Георгиев
Треньор: Едуард Йорданеску
Стадион „Локомотив“, София
Пеев се псува с треньора, напусна Амкар